Kampusverkragter sit lankArgieffoto ŉ 33-jarige man is in die Mankweng-streekshof in Limpopo tot ŉ lang tronkstraf gevonnis nadat hy studente van die Universiteit van Limpopo in 2012 geteister het. Sylvester Nomafela het die studente, wat nie op die kampus gewoon het nie, se kamers betree, hulle verkrag en hul eiendom gesteel, het brig. Motlafela Mojapelo, woordvoerder van die polisie, gesê. Nomafela het minstens vier vroue tussen Januarie en Februarie verkrag. Hy het op 22 Februarie minstens twee vroue, onderskeidelik 19 en 20 jaar oud, verkrag en die volgende dag het hy ŉ 18-jarige student verkrag. “Die beskuldigde is tot 20 jaar tronkstraf elk gevonnis op drie aanklagte van verkragting,” het Mojapelo verduidelik. “Hy is tot lewenslange tronkstraf gevonnis vir ŉ vierde aanklag van verkragting en vyf jaar tronkstraf op aanklag van roof.”